‘Gepaste vonnis’ vir stiefpa wat 12-jarige verkrag(Argieffoto: Hans Braxmeier/pixabay) Die Pretoriase landdroshof het ŉ 38-jairge stiefpa van Eersterust lewenslange tronkstraf opgelê vir die verkragting van sy 12-jarige stiefdogter. Hy is vroeër skuldig bevind op aanklag dat hy haar ŉ paar keer tussen 2018 en 2019 by hul huis verkrag het, sê Lumka Mahanjana, woordvoerder van die Nasionale Vervolgingsgesag (NVG). Die stiefpa, ma en kind het saam in dieselfde huis gebly. “Die pa het die kind verkrag terwyl die ma nagskof gewerk het. Die kind het vir ŉ onderwyseres by die skool laat weet wat gebeur. Die onderwyseres het vir die ma gesê wat die kind onthul het, en die ma het die saak by die polisie aangemeld. “Toe die stiefpa hoor die polisie is na hom op soek, het hy vir ŉ paar maande lank gevlug. Hy het later teruggekeer en homself op 27 Junie 2019 aan die polisie oorgegee.” Hy het skuld ontken in die hof en ontken dat hy die minderjarige kind ooit verkrag het. In haar getuienis deur middel van tussengangerdienste van die departement van justisie, het die dogter egter aan die hof gesê hoe die voorvalle gebeur het en hoe die stiefpa haar met die dood gedreig het as sy ooit vir enigiemand sou vertel. In haar slagofferimpakverslag het sy ook aan die hof gesê sy kan nie meer enige man vertrou nie, haar punte by die skool het verswak, en sy het gereeld terugflitse van die voorvalle. Adv. Michael Shivuri, staatsaanklaer, het ter verswaring van vonnisoplegging aan die hof gesê die pa was in ŉ posisie van vertroue en hy het dié vertroue misbruik. In die hof het hy geen berou getoon nie en geweier om aanspreeklikheid te aanvaar. Hy het verder aangevoer dat die stiefpa ŉ baie ernstige oortreding begaan het en lewenslange tronkstraf versoek. Die landdros het met die staatsaanklaer saamgestem en gesê só vonnis sal die enigste gepaste vonnis wees. Die NVG verwelkom die skuldigbevinding en vonnis.